
„Nekünk Mohács kell!” A mohácsi csata és Franciaország metamorfózisai 1867-1967

Érdekes kutatási terület megvizsgálni egy-egy múltbéli esemény, vagy történelmi személyiség megítélését a különböző korszakok aktuális politikai és ideológiai szempontjai alapján, a különböző nézetek hogyan tükröződnek vissza a történészi narratívákban. A mohácsi csatát is sokféleképpen értelmezték már, amely folyamatosan jelen van a magyar közgondolkozásban. Ezért közeledve az 1526-os mohácsi csata 500 éves évfordulójához érdemes részleteiben is feltárni a csata megítélésének változásait a magyar történettudományban a különböző korszakok és azok gondolatiságának tükrében.
A kutatás időtávja ugyan 1867-től napjainkig terjed, de a terjedelmi korlátokra tekintettel egyrészt az időtávját, másrészt a dolgozatban bemutatni kívánt vizsgálati területet is szűkíteni kellett. A magyar tudományos történetírás kezdetei egybeesnek a magyar törtélem egyik kiemelkedő eseményével, a kiegyezéssel, amely így tulajdonképpen determinálta a kutatás kezdő időpontját. A dolgozat 100 évet ölel fel 1967-ig terjedően, ami egyrészt összeköthető a magyar történettudományban bekövetkező markáns szemléletmód váltással, másrészt egybeesik a mohácsi csatának újabb értelmezési dimenzióit és vitáit jelentő ún. Nemeskürty-vita kezdeteivel, amely Nemeskürty István 1966-ban megjelent Ez történt Mohács után c. műve robbantott ki. Így ezen körülmények tulajdonképpen kijelölték a kutatási időtáv záróidőpontját, 1967-et is.
Az elvégzett vizsgálat egyrészt historiográfia keretek között is értelmezhető, másrészt az emlékezetkutatást, annak különböző aspektusait is érintette. Ahhoz, hogy be tudjam mutatni a különböző korszakok szellemiségének a lenyomatait a történetírói munkákban, a mohácsi csata egyik – a különböző politikai rendszerek folyamatosan változó értékítéletét markánsan tükröző – elemét emeltem ki, a francia-török szövetség létezését és annak hatásait. A szövetség létezésének kérdése és értékelése nem csak történész szakmai nézetkülönbségeket jelentettek, nem csak politikai-ideológiai hatásokat és korszakokon átívelő történészi törésvonalakat tükröztek, hanem Franciaország szerepén keresztül a Nyugathoz, és végső soron Európához fűződő folyamatosan változó viszonyunk is nyomon követhető, amely az örök, Kelet és Nyugat közötti választás preferenciáit is megjelenítette.
 



